(16)

Člen 12 se ║nadomesti z naslednjim: „Člen 12 Generalni direktor Urada 1. Urad vodi generalni direktor, ki ga imenuje Komisija in katerega mandat traja pet let in ga je mogoče enkrat obnoviti . Evropski parlament in Svet sporazumno izbereta generalnega direktorja Urada na podlagi seznama šestih kandidatov, ki ga predloži Komisija. Razpis za oddajo prijav se objavi v Uradnem listu Evropske unije. Imenovanje se opravi v treh mesecih od dneva, ko Komisija predloži seznam kandidatov. Postopek v celoti ne sme trajati več kot devet mesecev in se mora začeti najmanj devet mesecev pred koncem mandata takratnega generalnega direktorja Urada, ki opravlja svojo funkcijo do začetka mandata novega generalnega direktorja Urada. Če Evropski parlament in/ali Svet ne nasprotujeta obnovitvi mandata generalnega direktorja Urada najmanj devet mesecev pred iztekom njegovega prvega mandata, Komisija njegov mandat podaljša. Nasprotovanje podaljšanju mandata mora biti utemeljeno. V nasprotnem primeru se uporabi določba o postopku imenovanja iz tretjega pododstavka. 2. Generalni direktor Urada se izbere med kandidati iz držav članic, ki opravljajo ali so opravljali visoke sodne ali preiskovalne funkcije in imajo najmanj 10 let praktičnih delovnih izkušenj na vodilnem delovnem mestu. Znaten del teh delovnih izkušenj morajo pridobiti na področju boja proti goljufijam na nacionalni ravni ali na ravni Skupnosti. Generalni direktor Urada mora imeti poglobljeno znanje o delovanju institucij Unije in znanje drugega uradnega jezika Unije. Njegova neodvisnost mora biti nedvomna. 3. Generalni direktor Urada pri opravljanju svojih nalog v zvezi z začetkom in izvajanjem zunanjih in notranjih preiskav ali pripravo poročil po zaključku preiskav ne sme zahtevati ali prejemati nobenih navodil od vlad ali drugih institucij, organov, uradov ali agencij. Če generalni direktor Urada meni, da ukrep, ki ga sprejme Komisija, zbuja dvome o njegovi neodvisnosti, o tem nemudoma obvesti nadzorni odbor in ga prosi za mnenje ter se odloči, ali bo proti zadevni instituciji vložil tožbo pred Evropskim sodiščem. Generalni direktor Urada Evropskemu parlamentu, Svetu, Komisiji in Računskemu sodišču v okviru postopka dogovarjanja iz člena 11a redno poroča o ugotovitvah preiskav, ki jih izvaja Urad, sprejetih ukrepih in težavah, s katerimi se srečuje, pri čemer mora spoštovati zaupnost teh preiskav, zakonite pravice vpletenih oseb in po potrebi nacionalne določbe, ki veljajo za sodne postopke. Zgoraj navedene institucije zagotovijo spoštovanje zaupnosti preiskav, ki jih vodi Urad, ter zakonite pravice vpletenih oseb in, če se uvede sodni postopek, spoštovanje vseh nacionalnih določb, ki veljajo za takšne postopke. 4. Pred sprejetjem morebitnih disciplinskih ukrepov zoper generalnega direktorja Urada se Komisija posvetuje z nadzornim odborom na srečanju s predstavniki Evropskega parlamenta in Sveta v okviru postopka dogovarjanja iz člena 11a . V zvezi z disciplinskimi ukrepi se lahko zoper generalnega direktorja Urada sprejmejo le ukrepi na podlagi utemeljenih sklepov, ki se pošljejo v vednost Evropskemu parlamentu, Svetu in Nadzornemu odboru. 5. Generalni direktor Urada obvesti Komisijo, če namerava opravljati nov poklic v roku 2 let po preteku svojega mandata, v skladu s členom 16 Kadrovskih predpisov. 6. Generalni direktor Urada vsako leto potem, ko pridobi mnenje nadzornega odbora, določi program dejavnosti in prednostne naloge preiskovalne politike Urada. 7. Generalni direktor Urada lahko prenese izvajanje nekaterih izmed svojih funkcij iz členov 5, 6(3), 7b in 10(2) na enega ali več članov osebja Urada s pisnim dokumentom, v katerem navede pogoje in omejitve, ki urejajo prenos.“